Imtella' April 25, 2021 Rapport: Fiorella Pace Għar-raba' jum infila, l-Indja kisret ir-rekord dinji ta' każi ta' coronavirus b'aktar minn 340,000 każ f'ġurnata u qrib it-3,000 mewta. Television Malta tkellem mal-Kummissarju Għoli ta' Malta fl-Indja, Reuben Gauci, li qal li s-sitwazzjoni fl-isptarijiet hi allarmanti minħabba nuqqas t'ossiġnu. Qal iżda li l-Gvern Indjan għaddej b'ħidma kbira biex ikompli jlaqqam il-popolazzjoni. Fl-intervista mas-Sur Gauci, trattajna wkoll il-pożizzjoni ta' Maltin li jmorru l-Indja biex jadottaw. Għar-raba' jum konsekuttiv l-Indja kisret ir-rekord dinji ta' każi tal-coronavirus b'iżjed minn 340,000 każ kuljum u qrib it-3,000 mewta. TVM tkellem mal-Kummissarju Għoli ta' Malta fl-Indja, Reuben Gauci, li qal li s-sitwazzjoni fl-isptarijiet hi allarmanti minħabba nuqqas t'ossiġenu. Sostna iżda li l-Gvern Indjan għaddej b'ħidma kbira biex ikompli jlaqqam il-popolazzjoni. Is-sur Gauci qal li l-proċess ta' adozzjonijiet mill-Maltin għadu għaddej, għalkemm il-pariri huma biex il-Maltin li jmorru l-Indja għall-adozzjoni jieħdu l-prekawzjonijiet kollha. Fl-Indja matul l-aħħar ġimagħtejn il-każi ta' coronavirus bdew jittriplaw kuljum tant li għal dawn l-aħħar erbat ijiem l-Indja kisret ir-rekord dinji ta' każi kuljum. Jidher li dan seħħ wara li fl-aħħar ġimgħat kien hemm il-festi reliġjużi tal-Hindu, ir-Ramadan fost il-Musulmani, u l-Għid fost il-Kattoliċi. Il-Kummissarju Għoli ta' Malta fl-Indja, Reuben Gauci, li ilu f'din il-kariga fi New Delhi għal dawn l-aħħar seba' xhur, qal li sa ġimagħtejn ilu l-każi ta' coronavirus fl-Indja, li għandha popolazzjoni ta' 1.2 biljun persuna, kienu bejn 9,000 u 15,000 kuljum. "Dak li ġara dan l-aħħar ħmistax sfortunatament fejn rajna l-figuri telgħin għal 50,000, 100,000, 150,000, 200,000 u issa 350,000, qed ngħidu kważi daqs Malta kuljum qed jaqbadha l-Covid. Bħalissa hawn lockdown. Kollox hu magħluq. Tista' tordna l-ikel u l-affarijiet essenzjali online u jġibuhomlok id-dar imma bħalissa lanqas jistgħu jsiru vjaġġi bil-karozza bejn stat u ieħor Indjan." Staqsejna lis-sur Gauci x'inhi s-sitwazzjoni fejn jidħlu Maltin li qed imorru l-Indja biex jadottaw it-tfal. "Għalkemm aħna l-parir legali huwa biex ċittadini Maltin ma jiġux l-Indja bħalissa given is-sitwazzjoni, però meta qed titkellem fuq l-adozzjonijiet qed titkellem fuq xi ħadd li ġej jiġbor lill-uliedu, u għall-ulied x'ma jsirx? Il-parir li qed nagħti huwa li joqgħodu attenti immens, joħorġu biss meta jkun hemm bżonn." Il-Kummissarju Għoli ta' Malta fl-Indja qal li s-sitwazzjoni fl-isptarijiet hi prekarja ħafna speċjalment minħabba nuqqas t'ossiġnu u nuqqas ta' sodod. Madankollu qal li l-Gvern Indjan għaddej b'ħiltu kollha biex ikompli jlaqqam lill-popolazzjoni. Dan wara li l-Indja żviluppat it-tilqima tagħha, Covaxin u tipproduċi hi stess l-Astrazeneca taħt l-isem ta' Covishield. "S'issa kienu qegħdin jitlaqqmu nies ta' 'l fuq minn 40 sena, pero' mill-ewwel ta' Mejju li ġej ġiet estiża għal kull min għandu mit-18-il sena 'l fuq…. L-Indja saħansitra qassmet vaċċini ma' pajjiżi ġirien tagħha, bħan-Nepal, bħas-Sri Lanka, il-Bangladesh." Il-Kummissarju Għoli Gauci qal li n-negozjanti stess qed jitolbu lill-Gvern biex itawwal il-lockdown minħabba li jemmnu li jekk ma jsirx hekk l-affarijiet jistgħu biss imorru għall-agħar.